ঢাকা
ঢাকা দক্ষিণ এশিয়ার রাষ্ট্র বাংলাদেশের রাজধানী ও বৃহত্তম শহর। প্রশাসনিকভাবে এটি দেশটির ঢাকা বিভাগের প্রধান শহর। ভৌগোলিকভাবে এটি বাংলাদেশের মধ্যভাগে বুড়িগঙ্গা নদীর উত্তর তীরে একটি সমতল এলাকাতে অবস্থিত। ঢাকা একটি অতিমহানগরী (মেগাশহর); ঢাকা মহানগরী এলাকার জনসংখ্যা প্রায় ১ কোটি ৫০ লক্ষ। জনসংখ্যার বিচারে এটি দক্ষিণ এশিয়ার চতুর্থ বৃহত্তম শহর (দিল্লি, করাচি ও মুম্বইয়ের পরেই) এবং সমগ্র বিশ্বের নবম বৃহত্তম শহর। জনঘনত্বের বিচারে ঢাকা বিশ্বের সবচেয়ে ঘনবসতিপূর্ণ মহানগরী; ১৩৪ বর্গমাইল আয়তনের এই শহরে প্রতি বর্গমাইল এলাকায় ১ লক্ষ ১৫ হাজার লোকের বাস।
বৃহত্তর ঢাকা টেকসই নগর পরিবহন প্রকল্প
বৃহত্তর ঢাকা টেকসই নগর পরিবহন প্রকল্প (, "গ্রেইটার ঢাকা সাসটেইনেবল আরবান ট্রান্সপোর্ট প্রজেক্ট") বাংলাদেশ সরকারের অনুমোদিত এবং এশীয় উন্নয়ন ব্যাংক ও ফরাসি উন্নয়ন সংস্থার (আজন্‌স্‌ ফ্রঁসেজ দ্য দেভলপমঁ) সম্মিলিত অর্থায়নে একটি পরিবহন অবকাঠামো নির্মাণ প্রকল্প, যার উদ্দেশ্য বাংলাদেশের রাজধানী ঢাকায় অবস্থিত হজরত শাহজালাল আন্তর্জাতিক বিমানবন্দর থেকে গাজীপুর পর্যন্ত ২০ কিলোমিটার দীর্ঘ একটি দ্রুতগামী বাস গণপরিবহন ব্যবস্থা বাস্তবায়ন করা। এর প্রাক্কলিত ব্যয় ২০৪০ কোটি টাকা। নির্মাণকাজ শেষে চালু হলে ব্যবস্থাটি প্রতি ঘন্টায় যেকোনও একদিকে ২০ (মতান্তরে ২৫ হাজার) হাজার যাত্রী পরিবহন করতে সক্ষম হবে এবং যাতায়াতের সময় বর্তমানের তুলনায় কমে অর্ধেক হয়ে যাবে। গাজীপুর থেকে বিমানবন্দর থেকে আসতে মাত্র ৫০ মিনিট সময় লাগবে। প্রতি ২ থেকে ৫ মিনিট অন্তর বাস আসবে।